Pernille Vermund (NB), 2023-05-15:
Vi behandler i dag det forsinkede finanslovsforslag for 2023 – en finanslovsaftale, som SVM-regeringen fik i hus med Socialistisk Folkeparti, Liberal Alliance, Radikale Venstre og Dansk Folkeparti.
Aftalen er en pose blandede bolsjer, som vi i Nye Borgerlige ikke rigtig fik lejlighed til at tage stilling til.
Vi blev inviteret til et enkelt konstruktivt kaffemøde hos finansministeren, og så hørte vi ellers ikke mere.
Kære finansminister, som sidder helt nede i hjørnet i dagens anledning – og det er finansministeren vel undt med den situation, finansministeren er i: Det rimer vist ikke helt med den samarbejdende tilgang, som regeringen udadtil lyder til at ville have med Folketingets partier.
Men lad nu det ligge.
Vi overlever nok.
Vi lever nok også med, at vi eksempelvis ikke er med til med finansloven at støtte projektet »Venner Viser Vej«, som understøtter arbejdet med integration af flygtninge i hele Danmark, som det hedder i finansloven.
Helt konkret bliver der med finansloven på det her punkt afsat 3 mio. kr. til partnerskabet mellem Dansk Røde Kors og Dansk Flygtningehjælp med henblik på at understøtte arbejdet med trivsel og integration af flygtninge i hele Danmark.
I Nye Borgerlige mener vi, at integration er et personligt ansvar.
Vi vil generelt en anden vej.
Derfor har vi fremlagt en økonomisk 2035-plan for et mere borgerligt Danmark, der vil give en helt almindelig familie med to børn 5.900 kr. mere i råderum om måneden – en plan, hvor politikerne bestemmer mindre og danskerne bestemmer meget mere selv, også over flere af deres egne penge, en plan for økonomisk ansvarlighed, hvor politikerne ikke fråser med pengene til nytteløse integrationsprojekter, unødvendigt bureaukrati og konstant stigende lønudgifter til ledere i centraladministrationen, så det går ud over kernevelfærden og danskerne, som tvinges til at betale en langt højere skat end nødvendigt.
Vi skal udvise respekt for borgernes penge.
Vi skal gøre Danmark rigere og danskerne friere, og vi skal sikre, at der altid er en hjælpende hånd til dem, som ikke kan klare sig selv.
Det er derfor, vi siger: mindre stat, mere menneske.
Vi ønsker, at danskerne skal kunne vælge den velfærd, de rent faktisk har behov for, med meget mere nærhed for borgerne og reelt frit valg mellem både offentlige og private udbydere.
Den oplevede kernevelfærd skal forbedres.
Unødvendigt bureaukrati og tåbelige integrationsprojekter skal afskaffes.
Pengene, der spares, skal forvaltes med omhu.
Halvdelen skal gå til den borgernære kernevelfærd; den anden halvdel skal gøre det billigere at være dansker.
Regeringen og andre partier her i Folketinget er selvfølgelig velkomne til at hente inspiration i vores politiske katalog.
Som borgerlig politiker og selvstændig erhvervsdrivende gennem mange år er det mig fuldstændig magtpåliggende, at vi får taget en seriøs debat om skat – om systemet, om kompleksiteten og om størrelsen.
For vores komplicerede skattesystem koster milliarder af kroner i administration og svækker retssikkerheden for borgerne, og det er decideret asocialt.
De stærke skal nok finde ressourcerne til at regne den ud, men helt almindelige danskere og små og mellemstore virksomheder indberetter, så godt de kan, og så krydser de ellers fingre for, at de ikke står i gæld eller har betalt for meget.